<classify> WAZIRI wa Nchi, Ofisi ya Waziri Mkuu, Sera, Bunge, Kazi, Ajira, Vijana na wenye Ulemavu, Jenista Mhagama ameeleza kuwa serikali inatambua juhudi za taasisi za dini hapa nchini, ikiwa ni pamoja na kudumisha amani na utulivu, hivyo itaendelea kushirikiana na taasisi hizo katika kuunga juhudi za serikali za kujenga amani, umoja, upendo na mshikamano na hatimaye kuleta ustawi wa Taifa.Akizungumza kwa niaba ya Makamu wa Rais, Samia Suluhu Hassan katika Kongamano la maombi ya wanawake waombolezao, Dar es Salaam juzi, Waziri Jenista alisema waratibu wa kongamano hilo wanapongezwa na viongozi, akiwemo Rais John Magufuli kwani linachagiza maendeleo katika Taifa.Napenda kuwahakikishia ushirikiano wa serikali kutekeleza majukumu yenu ya kiroho na ya huduma za kiuchumi na kijamii kwa maendeleo. Mtakapoona mchango wa serikali unahitajika msisite kuwasiliana nasi na iwapo mtaona kuna upungufu wowote semeni kwa viongozi wa wilaya, mkoa na wa kitaifa. Sisi ni wasikivu. Tuiteni tutawaitikia, tutatenda kwa lile ambalo lipo ndani ya uwezo wetu, alisisitiza.Aliwataka wanawake hao waendelee kumwombea Rais Magufuli kwa kazi kubwa anazoendelea kufanya tangu aliposhika hatamu ya uongozi mwaka 2015 kwa kuthubutu kutenda kuipa nchi mafanikio makubwa.Kwa uchache kazi kubwa ambazo amezitekeleza Rais ni kutoa elimu ya msingi bila malipo ambapo amewagusa wasiojiweza, kuongeza bajeti ya dawa, vifaa tiba na vitendanishi na kujenga Hospitali na Vituo vya Afya vingi ili Watanzania wengi wapate huduma za afya kwa karibu. Umeme umesambazwa vijijini kupitia mradi wa REA na mradi mkubwa wa uzalishaji Umeme wa Maji Rufiji umeanzishwa, alisema.Awali waratibu wa kongamano hilo, Mchungaji Deborah Malassy na Askofu Godfrey Malassy walisema wameendesha kongamano hilo wakitambua viongozi wa dini kama wa serikali wana wajibu kulilea Taifa.Kongamano hilo la 10 lilihusisha Wanawake Waombolezao Kitaifa kutoka mikoa yote bara na Zanzibar, viongozi wa taasisi mbalimbali na limebebwa na maudhui ya Mwaka wa Maachilio kwa Wanawake. Kongamano hilo ni sehemu ya Maombi ya kila mwisho wa mwaka, Desemba 31 kuliombea Taifa katika Mkesha Mkubwa wa Kitaifa Dua Maalumu inayofanyika viwanja vya wazi mikoa mbalimbali na Zanzibar.  <topic>: kitaifa 